 Szabó Katalin

Az erkölcs és a magyar nemzeti identitás problematikája a honfoglalás és a kereszténység kulturális aspektusaiban 1750 és 1800 között
1. A honfoglalás mint irodalmi témaválasztás a 18. század második felében

“S míg magyar él, nem eresztheti Bécset.”

(Szálinger Balázs, 2012)

1.1. Egy kitüntetett pillanat

“Egy országfoglalás nem lágy elméknek míve”

(Ráday Gedeon, 1750)

A magyarság történelmét művelődéstörténetileg végigkíséri az európai modell, valamint a keleti rokonság és mentalitás közti választás kényszere. A választási kötelezettség egyik kitüntetett pillanata 1750 és 1800 között jelenik meg. Ekkor a kereszténység egységének alkonyán, a felvilágosodás derengő homályában a figyelem az eredet kérdésére terelődött, s azon belül is a nemzeti történelem egyik legizgalmasabb és leginkább ködös részére: a honfoglalásra.

Európában a felvilágosodás idején (1680 tn.-1780 tn.) nemcsak a művelődésben, hanem minden szinten (például politikai reformok, gazdaság, tudományok) a rögzülő nemesi ideológia és önérzet dominált.
 A gazdag arisztokrácia olyan irodalom iránt érdeklődött, amely képes volt felmutatni hogyan illik viselkedni és érvényesülni az udvari társaságban, vagyis európai forgatókönyveket biztosított a társadalmi fellépéshez (ebből következően a literatúra a korszakban jellemzően az arisztokrácia magatartását mutatja be, vagyis az alsó rétegek életéről nem nyújthat hiteles információt).
 Ezzel a morális,
 gazdasági és politikai tematikával a honfoglaló állatbőrbe öltözött vérengző harcosok olyan kibékíthetetlen oppozícióba kerültek, amelyből érthető a felvilágosult rendiség közönye a honfoglalás tematikája iránt.
 

Ugyanakkor az sem hagyható figyelmen kívül, hogy ez az időtartam még a feudális késő barokk korszaka, amikor a vallásosság oly nagyon jelen volt, ha már kezdett is magánüggyé válni, hogy még mindig vitákat gerjesztett a katolikusok és a protestánsok között (1751-ben Vadosfán egy katolikus templom felszentelésekor összecsapnak az evangélikusok és a katolikusok, 1761-ben Erdélyben elveszik az oláhok templomait,
 1772-ben kerül először kimondásra, hogy az orvosdoktorit vallási tekintet nélkül kell adni, az anyakönyvvezetés 1781 után is a katolikus papság kiváltsága stb.), és maga a rokokó is elsősorban a magyar főpapság és főnemesség soraiban hódított.
 Érthető, hogy a vallásos gondolkodással nem volt összeegyeztethető a pogány isteneknek barbár szertartásokkal hódoló ősök olymértékű kultusza, mint amely a reformkor után kibontakozott. A felvilágosodás Európája olyan kulturális tér volt, mely a kereszténységnek köszönhette, hogy felette állt a többi kontinensnek.
 Bizonyos értelemben még 1917-ben is úgy gondolták, hogy a civilizáció a kereszténységet jelenti.
 A vallás és az emberi társadalom kialakulása között a jelenkori gondolkodást megelőzően is valószínűsítettek összefüggést. Giambattista Vico a Scienzia nuovában 1725-ben úgy gondolta, hogy az emberek társadalmi lényekként az igazságossággal eltelve érvényesítik társadalmi lényegüket, vagyis elméletében a morális kérdések nem elválaszthatók a vallástól. Vico szerint az emberi társadalomban minden úgy alakult, ahogy Isten is jónak látta, mert az ember minden szinten igazodni kívánt Isten tervéhez, vagyis Isten szerepe jog- és intézménytörténet szempontjából is meghatározó. Vico egyik axiómája, hogy a “népek világa mindenütt a vallással kezdődött.”
 Véleménye szerint a vallás a társadalom alapja, hiszen a király a földön az isteni hatalom letéteményese, ilyen vonatkozásban mind Vico, mind Freud (Das Unbehagen in der Kultur, 1930) egyetértenek abban, hogy az emberben van egy ősi vágy az oltalmazás után. Vico szerint erre azért van szükség, mert Isten segítsége nélkül az ember nem tud gyarlóságából erényt kovácsolni, míg Freud ezt egy szerinte hamis ígéretben összegzi: ugyan a vallás azt hirdeti az embernek, hogy “majd egész életében szorgos gondviselés őrködik felette”, de egyikünk boldogsága sem szerepel az isteni tervben.
 A siècle philosophique idején tehát úgy gondolták, hogy az első vallási aktusokkal, az egy Istennek bemutatott áldozatokkal kezdődött a történelem, vagyis nem lehetett szerencsés arra emlékezni, hogy múltunk barbársággal és nyereg alatt puhított hússal volt tele. A keresztény történettudomány nem szívesen számolt azzal ugyanis, hogy van egy olyan régmúlt, amelyet mindeddig nem illesztettek be a Isteni Terv értelmezésébe. (Bossuet 1681-ben egészen egyszerűen kihagyta Kínát a világtörténelemből, mert nem talált olyan ószövetségi passzust, amely összeilleszthető lett volna a kínai császárság teljesítményével.)
 Ugyanakkor Alasdair Macintyre hangsúlyozta, hogy ez már egy alapvetően zenei kultúra volt, vagyis számolnunk kell azzal, hogy a felvilágosodás idején a szakrális szövegek veszítenek vallási jellegükből énekkel, zenei aláfestéssel történő kíséretük, verseny és koncertszerű előadásuk következtében.

A keresztény történetírás szakrális jellegéből is származhat az a politikai tényező, miszerint kalkulálni kellett azzal, hogy a 14. századtól a mindenkori uralkodók már nem az Árpád-házból kerültek ki, tehát ha valamely író a honfoglaláshoz nyúlt, az majdhogynem a Habsburg-házi magyar királyok legitimitását kérdőjelezte meg, hiszen tudjuk, hogy ez a kérdés a választó királyságból 1687-től örökössé váló Magyar Királyság rendjei számára mennyire kényes volt. Mindazonáltal azt is szem előtt kell tartani, hogy a 18. századi Bécsre ugyanúgy otthonaként tekintett a magyar arisztokrácia, ahogy az örökös tartományok nemessége, vagy a horvát elit.   (Bessenyei)

A téma társadalmi kérdéseket is felvet: szociológiai szempontból ugyanis nem haszon nélkül való belegondolni, hogy a honfoglalás a honszerzés korától (895) a királyság megalakulásáig (1000) hetedhét országra tagol egy összefüggő területet, hét nagy társadalmi presztízzsel dicsekedő törzzsel, katonai elittel, illetve törzsfővel és egy alapvetően keleti műveltséggel rendelkező réteggel, vagyis egy más (a vitézi érdemekre támaszkodó) társadalmi berendezkedéssel, mint az európai modell. 

Európában 1750-re véget ér az a kritikai fázis, amikor “rendszerré válik a tagadás”,
 s az elkövetkező időszak (1750-1790) Chanau szerint a társadalmi válság megoldása végett visszatér a régi status quohoz,
 ennek a szinte maradéktalan restaurációnak köszönhető, hogy Európa lényegében mind külsőségeiben, mind gondolkodásában alapjaiban keresztény a 18. század végén,
 még annak ellenére is, hogy 1765 után a Habsburg Birodalomban lezajlik például az egyházi ünnepek számának csökkentése, vagy a szerzetesrendek tartományi pénztárainak felszámolása
 és Európában általánossá válik, hogy kevesebben olvasnak hitbuzgalmi munkákat.
 Zárójelben megjegyezhetjük, hogy a papi rendben is volt, aki sokallta az ünnepnapok számát (például Muratori),
 1754-ben maga XIV. Benedek pápa engedélyezi Mária Teréziának az egyházi ünnepek vasárnapokon kívüli 16 ünnepnapra való csökkentését.

Cassirer ugyanakkor a felvilágosodás kapcsán (az új világképből és természetlátásból, valamint az ész egységesítő funkciójából eredeztethetően( ír a felvilágosodás valláskritikájáról, valamint arról a szintén általános célkitűzésről, hogy az embert felszabadítsák a vallás törvényei alól, mivel azok egyébként sem voltak képesek megteremteni “egy valódi morál, az élet igazságos politikai-társadalmi rendjének alapjait.”
 Az enlightenment kibékíthetetlen ellentétet lát a természetnek, a társadalomnak és a vallásnak való megfelelés között,
 s Cassirer úgy gondolja, hogy a 18. századi ember ezért elfordul a korábbi korok hitétől, s egy új formáját alkotja meg a vallásnak.
 Erkölcs és vallás számukra megegyezik, a vallási igazság érvényessége csak a hatásával együtt szemlélhető.
 Mivel Isten sosem lehet nem identikus önmagával, úgy az emberi természet sem változhat.
 A felvilágosodás tehát úgy gondolja, hogy a morális elvek mindenkor általános érvényűek,
 valamint hogy vallás és történelem egymás nélkül nem létezhet.
 

A civilizáció szót először 1752-ben használta egy francia közgazdász,
 és aligha lehet kétséges, hogy a felvilágosult rendiség számára a lovas temetkezés és a kardtánc nem éppen tűnhetett civilizáltnak a nemesi kastélyok dísztermeinek és barackszínű balett előadásainak púderportól terhes levegőjéhez képest. Érthető ezek után, hogy ha egy író a honfoglalás témájához nyúlt, az úgy érezhette magát, mintha az “ördög kötelével kötözött rab”
 lett volna.

1.2. A nemzeti karakterológia és a nemzeti hagyomány kapcsolata

A nemzeti hagyomány szorosan kapcsolódik a mi identifikációjának kérdéséhez. A nemzet a kulturális emlékezet segítségével azt őrzi meg, amiről úgy gondolja, hogy nem szabad elfelejteni. Mindazonáltal minden emlékezet “társadalmi meghatározottságú” (az egyén nem tud emlékezni, mert az emlékezet kollektív jelenség, amely kommunikációhoz kötött),
 vagyis a múltból csak az marad fenn, amit a társadalom újraszervezni képes.
 Mivel a kulturális emlékezetben a múlt szimbolikus alakzatokká szerveződik (mint a vándorlás, csodaszarvas, a vérszerződés, a fehér ló), ezért benne a mítoszok nagyobb szerephez jutnak, mint a valóságos történelem. Ez az az emlékezet, mely őrzi egy nemzet eredetét, s ennél fogva benne “van valami szent”, hordozói is szakrális tisztségeket töltenek be, papok, vagy sámánok, de költők, regösök is lehetnek.

A nemzetállam-építés korszaka jellemzően a 19. század,
 de a nemzetté szerveződés megkezdődik már a 18. század második felében, ugyanakkor “a nemzet mint konstrukció” fogalma csak 1980-tól terjed el,
 vagyis a kérdés leginkább az, miért következik be változás a magyar mitológikus múlthoz való viszonyulásban 1750 és1800 között. (TANÁR ÚRRA HIVATKOZNÉK, OSSIAN)

A hagyomány nem történelem, amely előbbiként létezik, az voltaképpen közösségi, kulturális emlékezet, mely kollektív, általános érvényű és univerzális.
 Szem előtt kell tartani továbbá, hogy a korszakban egy egészen újfajta konstrukció kezd kibontakozni: a 18. századi ember nem emlékezik (visszagondol) és őriz valamit a közös nemzeti múltból, hanem elkezd megemlékezni a múlt egy jelentős eseményéről és ahhoz mitológiát alkot. Ez azért különösen lényeges, mert ekkortól “a nemzeti történelmi tudat (...) társadalmi tudat [lesz]”,
 vagyis a magyar költők maguk költik meg a nemzet mint gyakorlóközösség önigazolását, mely ambivalens módon az egyének belső tudatától egyelőre eltér, s közvetítenek ezzel egy izgalmas reprezentációt is. Mivel a hit, az erkölcs és a vallás is csak más társadalmi tudatok a hálózatban, sőt gondolkodási paradigmák, ezért a honfoglalásról való beszéd kialakítása is olyan kérdés a korszakban, mely azzal a szükségszerűséggel jár, hogy valamilyen módon be kell tudni illeszteni a más tudatokkal való diskurzusba.

(Durkheim elmélete szerint ugyanis a morál része a közösséghez történő csatlakozás, de az egyének szintjén.)

Kölcsey 1823-ban a Nemzeti hagyományokban úgy nyilatkozik, hogy “a nemzetek ifjúsága félig vad állapot”,
 ez még az a leginkább természeti lét, melynek legszerencsésebb formáját hőskorként határozza meg. Ez a nemzeti hőskor nemzeti hagyományt hagy maga után, melyből a nemzeti poézis táplálkozni tud.

Már Kölcsey is felfigyelt arra, hogy “nemzeti karakter és nemzeti nyelv”
 valószínűleg kölcsönösen feltételezik egymást, “egyforma behatással munkálnak”
 az irodalmi alkotásokra. Az egy a nyelv, egy a nemzet gondolata
 ma is az egyik legfontosabb elemét jelenti a nemzeti identitásról való gondolkodásnak, de valószínűsíthető, hogy nem a sztenderd, hanem a területi nyelvváltozatok határozzák meg elsősorban a nemzeti identitást.
 Utóbbiban a honfoglalás mint történeti esemény, illetve a róla kialakult kép (illetve ezek kapcsolata) nemcsak a 18. század végén, hanem napjainkban is nagyon megosztó jelenség.
 Ma is megfigyelhető ugyanis egy ettől a zavaros múlttól határozottan elhatárolodó csoport, valamint létezik egy olyan bázis is, amely főnixként keltette életre hamvaiból a honszerzés emlékét (sőt még a vándorlásét is), a nemzeti ünnepekhez hasonló módon évente rendezett összejövetellel ünneplik meg (Kurultáj), még akkor is, ha ezzel negatív előítéletet is magukra vonnak. Nem tisztem eldönteni, de hajlok arra, hogy egyik csoport sem őriz teljesen helytálló képet őseinkről. Azok sem, akik rabló barbár hordaként hallani sem akarnak róla, s azok sem, akik a Magyar Törzsi Gyűlésen napjainkban jurtában laknak és Karacsunt ünnepelnek (ugyanis ők olyan hagyományhoz csatlakoznak, ami lényegében már nem élne önmagától, s amihez csatlakozni abban az értelemben nem lehetett volna, hogy nincs kulturális folytonosság a honfoglalók törzsei és köztük).

Már Kölcsey sem érzékeli (!) a mitológiát a hagyományban, s lényegében mondai elemeket emel ki, ha a hagyományról beszél. Felsorolja azokat a tematikákat, amelyek létezésüknél fogva a hiányzó magyar eposz anyagául szolgálhattak volna. Megállapítja, hogy feltételezhetünk olyan népet, melyben a poétai véna nem fejlődött ki olyan szintre, hogy általa megszülethessen egy őseposz, s esetleg a magyar esetében is elképzelhetőnek tartja ezt. Azonban nincs okunk arra, hogy ilyen nép létezését valószínűsítsük, hiszen még azok is emlékeznek -valamennyire- eredetük történetére, akiknél az írott kultúra problematikussága miatt ez vitákra ad okot. (Például India történelmét nem ők maguk, hanem más hatalmak írták -nem csak metaforikusan, írott forrásuk pedig elenyésző számban maradt fenn.)

“A magyar hagyományban semmi mitológiai nyomokat észre nem veszünk; s ezek különben is a keresztyénség után idegenekké fogtak volna lenniek. A hagyomány annálfogva Álmostól kezdve egészen históriai formát visel, s ezen formában is az egyes vonások igen ritkák, s a tót királlyal tett cserének s a Lél kürtcsapásának nem sok párjait találjuk közöttök. Ha nemzetünkben akkor több poézisre gerjesztő lélek lakott, mint később, úgy mindent bírt, ami a nemzetiség hatalmas érzésének s egy szép nemzeti poézisnek előteremtésére megkivántatott. Erős ifjúság, küzdéssel egybekötött vándorlás, ősi birtok visszanyerésének reménye, vér, önáldozat, tettek és győzelmek, s kielégült kívánság általok: nem elég okok-e, melyek a hazafit és költőt ezer történeti különbféleség közt a honi dicsőség és hatalom érzelmében lángra gyújthassák? De meg kell jegyezni, hogy nem minden vitéz nép körében ébred fel a poétai szellem saját erejében. Példát lelünk Rómában (...) Így történhetett nemzetünkkel, az Attila énekeseinek s Anonymustól említett daloknak ellenére is. (...) Azonban hajlandó vagyok ismét előbbi kikelésemként csak a maradékot vádolni, melynek vétkes hidegsége palástolhatatlan; s áldást mondok a mongol pusztítást megelőzött korra, mely nékünk a maga vérével nyert hazátörökségül hagyá; ”
A vétkes hidegség Kölcseynél lényegében a kultúracsere azon aktusa, melyet Franz Boas is számon tart a fajok eredetéről írt tanulmányában, mikor arról szól, hogy a magyar nép elhagyta eredeti kultúráját és antropológiai sajátosságait, de nyelvét megőrizte.
 Tisztázásra szorul, hogy a vizsgált korszakban, de még a 19. században is magától értetődő volt, hogy a nemzeti eredetet Álmos körül tételezzék fel először, azonban, ahogy arra már Szűcs Jenő is felhívta a figyelmet, “A »nemzeti« tudat genezisét immár senki sem keresi a középkor hajnalán, mint a posztromantikus nacionalista szemlélet tette.”
, mert a nemzeti tudat egy már korábban strukturálódott etnikai tudatra épül rá, s szerveződik értelem szerűen összetettebb módon.
 A maga vérével nyert haza a szövetségre, a nemzeti narratívának kiemelt motívumára céloz. A honfoglalás narratívájában a vérszövetség szertartása azt hangsúlyozza, hogy a magyar nemzet nem egy eleve létező entitás, hanem egy megkonstruált egység. Eisemann György ilyen értelmezésben arra hívja fel a figyelmet, hogy a tulajdonképpeni magyar katonai elit ezzel az aktussal alapító atyákként határozta meg önmagát, ők teremtették meg az eredetet.
 A vérszövetséget kötő hunnusok képe Peretsényinél is megjelenik, Léta közössége áldomást iszik a lovak és saját vérük keverékéből a hazatérés után. A társadalmi berendezkedés képe sok közös vonást mutat az Etelka világának hatásával:


1. ábra: Peretsényi társadalmi berendezkedése

Nem meglepő, hogy a rekonstrukció meglehetős pontossággal jelenik meg a honfoglaláskori tematikát feldolgozó munkákban, hiszen ez a hierarchia minden ismert primitív népnél nagyjából ilyen módon épül fel. Közös hiányossága azonban a 18. századi alkotásoknak egy földműves réteg feltevésének általános elhagyása a rendszerből, pedig ez is kikövetkeztethető lett volna. Ennek a rétegnek a szépirodalmi munkákban a 19. századig nincs jelentősége. Jókai honfoglaló harcosai azonban már búzát aratnak (“Hogy elmenjenek a búzát learatni”)
 Viszont, hogy a rokokó korszaknak nagyfokú hatása követhető nyomon a recepciótörténetben azt ezek a munkák is igazolják. Herczeg Ferenc 1935-ös Ádám, hol vagy? bibliai paratextus című, aztán később hibás bibliai helymegjelöléssel számoló mottót feltüntető munkája (a hibát az újabb kiadás is következtesen tartja!)
 például szintúgy ragaszkodik olyan rokokó sémákhoz, mint a fejedelmi ági leszármazású főhős és egy idegenből elszakadt szintén arisztokrata lány viszontagságos szerelmi történetének kiemelése az őstörténetből, ahogy Jókai Mór is. A Bálványosvár tartja Peretsényi olyan sémáit is az előbbin kívül, mint a kun-székely konfliktus, de a hun-magyar koncepciót már elveti, helyette behozza a székely-nemszékely identitást.

Az alapítóatyák felsorolása minden kultúrkörben ugyanilyen lényeges, ezért is jelenik meg a 18. században olyan súlyos vétekként az atyák vallásának megtagadása, ezért olyan fontos tudni, hogy ki volt deus parentum nostrorum. Ez az identifikáció egyik pillére. Vico szemléletében ezért is nyer nagy jelentőséget a házasság szakralítása, mert a nemzettségek és házak megalapítása az atyáktól való kétségtelen eredeztetésből következett,
 ahhoz, hogy aki non poterant nomine ciere patrem, az nem lehet nemes.
 Kölcsey tehát a honfoglalásból már nem a vérontásra, hanem egy civilizált (noha kereszténység nélküli) előzményre, a szövetségkötésre emlékezik meg. Ennek a szövetségkötésnek aztán a 19. században is nagy jelentőséget tulajdonítanak, megtalálható minden honfoglalásról való beszédben, például 1897-ben Jókai Mór Leventéjében is (az eskü elmondása után “Meghallottuk, jól meg is értettük Vérünkkel ezt meg is erősítjük”)

Arany János Naiv eposzunk című írásában is kapcsolódik ahhoz a Kölcsey által felvetett kérdéshez, hogy “volt-e nekünk valaha ős eredeti eposzunk?”
 Új vonatkozás, Mohács mint olyan súlyos nemzeti tragédia bevonása a tárgyalásba, mely nem tette lehetővé 1526. augusztus 26. után a korábbi önazonosság folytatását, mert “korábbi emlékeinket semmivé tette”.
 Mohács lélektani hatása azonban a 16. században egyáltalán nem volt olyan nagy jelentőségű,
 mint ahogy az először 1792-ben megjelenik Etédi Sós Márton munkájában, a Magyar gyászban. Etédi Sós sem elsősorban a nemzeti tragédiára teszi a hangsúlyt a műben, hanem a keresztény király, II. Lajos mohácsi csatamezőn bekövetkező halálára. (Mi több, 1526-ban keletkezik egy honfoglalásról szóló költemény Csáti Demeter tollából, melyben a honfoglalók Dézs váránál, háromszoros Deus (Isten) kiáltással, vagyis egy nem keresztény környezetben az egyház nyelvén, latinul dícsérik Istent.) Arany is úgy véli, hogy valószínűsíthetünk olyan szájhagyomány útján élő és terjedő énekeket, melyek a 15. században még hallhatók voltak, de nem lettek lejegyezve (én továbbgondolnám olyan vonatkozásban, hogy ha le is lettek jegyezve, megsemmisülhettek vagy elveszhettek a 19. századra, hiszen a 10. és a 12. század közepe között keletkezett oklevelek közül is csupán nagyjából 50 példány élte meg a 21. századot).
 Kölcseyhez hasonlóan az ő figyelme is a népköltészet felé fordul, mint olyan élő anyagbázisra, mely őrzi a múltat (népmese, népmonda). Mindezek alapján teljes meggyőződéssel nyilvánítja ki, hogy “volt nálunk naiv eposz, hogy az, mint általában a népköltemény, költői formában nyilatkozott.”
 Ebben az értelmezésben nem jelenik meg az igazság elbeszélése iránti igény problematikája, mivel Arany (meglehetősen elfogult) nézete szerint a nép emlékezete mindent jól őriz meg. Anonymus 1250-1270 között ettől épp eltérő véleményen volt: “az ő [nemes magyar nemzet] egyes hősi cselekedeteit a parasztok hamis meséiből vagy a regösök csacsogó énekéből mintegy álomban hallaná, nagyon is nem szép és elég illetlen dolog volna.”
 Illetlennek tartja hogy az arisztokrácia a parasztságra hallgasson, s tőlük hamis, vagy csacsogó történeteket higgyen el. P. dictus magister számára az igazság mindennél fontosabb, s érdeklődése kifejezetten tudományos, mivel csak az írásokat és a történeti műveket fogadja el forrásként. Szűcs Jenő szerint Béla nótáriusa a meséket és a csacsogó énekeket azért utasítja el, mert azok nem számítanak tudományos munkáknak, valamint mert eltérnek a nobiliter eredet koncepciótól, továbbá mert bennük “keresztény morált sértő elemek, totemisztikus maradványok” szerepeltek.
 Szűcs hívja fel a figyelmet arra is, hogy mindebből arra következtethetünk, hogy már Anonymus számára is erkölcsi kategóriák a jelzők,
 ezt magam is így gondolom főként azért, mert a ualde (valde ‘erősen, nagyon’) indecorum (‘éktelen, csúnya, rút, illetlen’) és a satis (‘elég’) indecens (‘illetlen, szemérmetlen, illemsértő, szeméremsértő’) jelentései nagyon is igazolják Szűcs teóriáját.

Mindez megerősíti azt a feltételezésem, miszerint a keresztény erkölcsi elvárások 1800-ig meghatározták a honfoglalásról való beszéd módjait, mind a tudományos, mind az irodalmi szövegekben. 

2. A honfoglalás szépirodalmi tematizálódása 1750 és 1800 között

3.1. Ráday Gedeon

A méltán híres Ráday Pál fia, Ráday Gedeon 1750-ben hozzákezdett egy Árpádról szóló hőskölteményhez, de csupán annak kezdetét sikerült megírnia, Bíró Ferenc szerint a munka “eleve töredéknek készült”.
 Véleményem szerint több érv is szól amellett, hogy Ráday a művet folytatni szerette volna, csak valamilyen oknál fogva nem tudta. Az utolsó strófa záró két sora gondolatmenetében felveszi az Árpádról való beszéd fonalát, ezután mintegy a folytatás lenne a várható, ettől a vers logikailag lezáratlan lesz. A kezdő strófákban ahogy azt egy előszóban illik, végigveszi, hogy miről kíván beszélni a műben. Az őshaza, Árpád fejedelemmé válása, a honszerzés aktusa és a bolgárokkal vívott csata lett volna mindezek szerint az eposz tárgya. Az invokáció politikailag is korrekt: az ötödik strófában mintegy ajánlással tiszteli meg az “Austriai Ház legdrágább, legszebb fényét”.
 Mindazonáltal, a fentiek tükrében is érthető, hogy miért kéri a Habsburg-ház elnézését a témaválasztás miatt.

A mű egy ellentétezésre épülő szerkesztési elv alapján ütközteti a honfoglaló, hajdan dícső Árpád és a tudományokban jártas, felvilágosult uralkodó, a későbbi II. József karakterét. Azt gondolom, hogy miután eljutott addig a felismerésig, hogy a felvilágosult abszolutizmus eredményei II. József uralkodása alatt milyen módon bontakoznak ki, 1752-ben máris vállalhatatlanná vált számára Árpádról írni egy eposzt.

“Sőt mintha látnám már elmémben még előre,

 
Mint szalad a kevély ellenség nyakra-főre;

 
S miként virágzanak a tudományok, és

 
Mint gyökeresedik s nő a kereskedés.”
Ha Árpádról ugyan el is mondható, hogy megfutamította az ellenséget, a tudományokban és a gazdaságban való jártasság már sokkal kevésbé. Utóbbiak béke idején virágoznak, amelyet nem Árpádnak sikerült megteremtenie, hanem Vazulnak, az első Árpád-házi szentnek, az államalapító Istvánnak. Ezek az erények a század második felében is végigkísérik a gondolkodást. 1772-ben a Nova et vetus Hungaria argumentumában a következő gondolat hangzott el: “Duo potissimum Regnis omnibus felicitati et ornamento sunt, literariae videlicet, et militaris rei studium”,
 vagyis hogy “minden királyság(ok)nak leginkább két sikere és ékessége van, nevezetesen az írás-olvasásnak és hadi dolognak tudománya” (ford. tőlem), a pápai ötödik és hatodik (poétai és retorikai) osztályos fiúk magyar nyelven úgy adják meg az előbbit, hogy “Az Országoknak minden boldogsága, és ékessége kiváltképpen ezen két dolgokban áll, tudniillik: az Hadi erköltsöknek, és más tsendes Tudományoknak gyakorlásiban.”
 A “hadi erkölcsök” és a “csendes tudományok” múltra történő visszavetítésének igénye megfigyelhető a korszak szövegeiben, s ez nyilván keresztény vonás. Ugyanis Szűcs Jenő is felhívta már rá a figyelmet, hogy a nemzet és Európa fogalma a középkortól fogva összefonódik: “minden, ami a középkorban »nemzeti«, az a keresztény Európával való összefüggésben (...) fogalmazódik meg.”
 
A probléma kulcsmotívuma a hét bűn egyike lesz, a kevélység. Ez a leggyanúsabb képe a költeménynek. Ráday azt írja Árpádról, hogy “fennáll [a fergetegben], ő kevély fejét nem hajtja meg”, vagyis állhatatos, aki semmilyen körülmények között nem inog meg, ez a jellemvonás itt pogány erényként materializálódik. Ugyanakkor II. József épp olyan ellenséget győz le csatáiban, amely a kevélység bűnébe esett. Az előbbi idézetben az anaforával végrehajtott párhuzamos szerkesztés érzékeltette az ellentétezést a két aktus között: a honvédő háború lehet ugyan dicsőséges, de a vérontás mégis csak kizárja a civilizált viselkedést, a gyarapodást és a kereskedelmet. Ennél a szakasznál nyilvánvalóan eszünkbe jut Napóleon magyarországi háborúja és az ennek köszönhető magyar gazdasági fellendülés, de sokkal inkább felrémlik Ferguson következtetése Adam Smith Az erkölcsi érzelmek elmélete című munkájával kapcsolatban: “egy civilizált társadalom [nem állhat] állandó háborúban másokkal: azért, mert az együttérzésen alapul.”
 A kevélység mint bűn a század második felében is nagy hangsúllyal volt tudatosítva a fiatalokban: 1775-ben Bökényi János A bűnök és az erények civódása című iskoladrámájában a bűnök oldalán a kevélységet is számon tartja: harag, csapodárság, kevélység, részegség. Kevélység a következő módon szólal meg:

“Ez a Csufondaros az Alázatosság,

Aki én előttem nagy utálatosság.

Kőztem és kőzötte nem lehet baratstság,

Más quartélyt valaszszon a Czudar hitvánság!”

A kevélység nem fér meg a keresztényi alázatosság mellett, világos, hogy nem az erény az utálatos és cudar hitvány.

Ráday témamegjelölése szerint legalábbis egy magyar Iliászt írhatna, melyet trombitaszó kísér, s nem nádsíp. Arra kéri a múzsát, hogy “Beszéld el [Árpád] útjait, számláld elő, mit tett”,
 ám rögtön utána jön az iszonyú felismerés: Árpád expanzív háborút vívott. Erről írni azonban nemcsak az idő nem volt alkalmas, hanem Ráday kulturális pozíciója sem. A péceli kúria rokokó költeményeknek és eszméknek adott otthont, nem pedig ókori ábrándoknak. Jól prezentálja ezt a következő szakasz is:

“mint a roppant tölgy, melyben nem tehet kárt

A legpusztítóbb szél, akármint ostromolja,

Mert hordja levelét csupán a fergeteg;

Ő fennáll, ő kevély fejét nem hajtja meg;

S nincs oly kegyetlen szél, amely tövét kitolja.”

A vihart álló öreg fa hasonlata, mely passzív elszenvedőként állja a vihar, s mintegy a történelem csapásait, nem éppen illik Árpád véreskezű, apagyilkos alakjához. De Ráday miután rájött, hogy a honfoglalás nem balett-téma, kiemeli Árpád alakját a történelemből s úgy merevíti ki utolsó mentsvárként az olvasó elé, mint aki nem cselekvő ágense volt mindannak, amiről még szólni is nehéz, hanem csupán bátor szívű elszenvedője. A reduplicatio is (ő fennáll, ő nem hajtja meg) ezt a passzívítást hangsúlyozza az elbeszéltekben, nem ő generálta a vihart, az nélküle is kitört volna. Ehhez a cselekvési terében lealacsonyított állapothoz mérten kell szemlélni a bolgárok felett aratott győzelmet. A Hétmagyar mondakörben Zalán futásaként ismert történet, melyet majd Vörösmarty is megír, még ha aztán nem is válik túl nagy dicsőségére, Rádaynál is verselés témája lett volna. Ráday tölgyfához hasonló Árpádja áll tehát mozdulatlanul a történelem viharában, miközben Zalán (Rádaynál, vagy Anonymusnál Salán) hatalmas sereget gyűjt: az ismétléssel (fokozással) összekötött inverzió a bolgár fejedelem aktív szerepét nagyítja fel a magyar honfoglalásban (ez nyilvánvaló képtelenség: nem tehetett róla, hogy Árpád megtámadta):

“Hijában gyüjtött népet,

 Mind számost, mind erőst, mind fegyverére szépet”

Az értékrend mindazonáltal nem középkori, hanem újkori. Az újkori hadviselésben válik ugyanis jelentőségteljessé a fegyverzet milyensége, a hadsereg nagysága. Az ellenség morális hanyatlását szolgálja a megállapítás, hogy “valahányszor ők megállni harcban mertek: Mindannyiszor a harc gyalázatjokra lett”.
 Ez már a keresztény gondolatkör eleme: aki az igazság és Isten nevében indul csatába, az győzelemmel tér vissza. Zalán az Árpáddal vívott csatában is “Csak ocsmány szaladást s rút mészárszéket” 
ért meg.

Ráday honfoglalás képében törekedett Árpád alakjának barátságosabb megformálására, egy olyan alapítóatya felmutatására, aki ugyan győzedelmes hadvezér volt, de nem maga hozta létre a történelmi helyzetet, melyből aztán jól került ki.

3.2. Etédi Sós Márton és Peretsényi Nagy László

3.2.1. Etédi Sós Márton és Záton (1796)

Etédi: Scytha király, vagy-is Záton herczegnek külömb külömbféle változásokon forgott története. Buda, (1796.)

3.2.2. Peretsényi és az erkölcs problematikája (1800)

3.2.2.1. Léta

Peretsényi is egy ajánlással kezdi a Léta magyar vitéz elbeszélését (“Minthogy a’ hivséget leg-inkább szeretem; Ezzel Királyomnak tartozik életem.”)
, és a bevezetés szerint az olvasó nem egy háborús, hanem egy szerelmes történetet olvashat, Csaba testvérének, Létának és Zamirának boldog véget érő történetét még Atilla után, de Árpád kora előttről. A szöveg számos pontján található Habsburg-házra vonatkozó dicsőítő sor (“a’ Császár’ hatalma jó, és szent”):

“Hogy lesz Szószóllótok néktek egy patsirta

Az örök végezés tikteket tész nagynak”

Peretsényi megjegyzeteli a pacsirta szót, hogy az olvasó előtt is világos legyen: “Az Felséges Ausztria Háznak Tzimere Patsirta, melly alá a’ Magyar-Birodalom sok oltalmi után önként szállot.”
 Hangsúlyozza, hogy leányágon a Habsburg-ház is Árpádtól származik (Léta, 178)

A elbeszélő költemény első részében a történet több motívumban is hasonlóságot mutat az Iliásszal: a főhős egy fiatal és híres harcos, akit még az ellenség is tisztel, Zamira a trójai Briszéisz megfelelője, aki a legyőzött római fővezér, Martinus leánya. A Százhalomnál vívott győzelem után, megosztoznak sarcon, melybe Zamira is beletartozott. “Sokaknak e’ Szépre vágyódék a’ heve”,
 ezért sorsot vetnek rá. A szerencse úgy hozta, hogy Léta bátyjának, Martinus gyilkosának, az idős Tulnának jutott a fiatal lány, s a harcosok “Néki ajándékúl mint Briseist adák”
. Zamira magyar rabsága azonban könyvek olvasása és galambok etetése között telt, második, kun fogságakor is csak a kásafőzés szörnyűségeiről értesülünk, de attól Léta hősiesen megmenti.

Peretsényi jellemzően nem a csataleírásoknál, hanem például Zamira szépségének rokokó leírásánal, vagy a szentimentális halálvágytól (“Bóldogok, óh százszor boldogok valának, Kik vérrel festették árját a Dunának!”)
 és szerelmi bánattól zokogó Léta képénél időz el. A magyarok (itt némi fogalomzavar figyelhető meg, a hun-magyar azonosság, mint a nemesi nemzeti identitás koncepciója rejlik a szöveg mögött, a hunnusok tehát zavaros módon jelölik a magyarságot, s lényegében nem is jelölik) nála nem igazán kacagányos elvadult katonák, hanem kertjelenetekben pogácsa-almát szedegető, jegyet váltó, szerelmi bánat miatt sírdogáló férfiak, akik mellesleg időnként meghalnak a (nem túl véres) csatákban.

A szöveg a mondai vonatkozásokat megjegyzeteli, de sok olyan utalás is van benne, melyek ma már csak a magasabb műveltségű olvasók számára érthetők. Például a következő szakasz:

“Mivel a’ Görögök tsalóka szándékkal

Meg-veszik az embert sokszor ajándékkal.”

Vagy: 




“Mert Anyóssa feslett Életet visele,

Férjén kívül más-is társalkodott vele”

Akkor érthető, ha az olvasó ismeri a latin közmondást, timeo Danaos et dona ferentes, óvakodj a görögöktől, még ha ajándékot hoznak is (szó szerint: félem a görögöket, hiszen ajándékot hoznak, utalás a trójai mondakörre és a falóra). Zamirát harmadszor is elrabolják, miközben Léta Honorius császár várában mulat. A görögök, akik megkötözve elviszik, Vénusz szigetén, Ciprus partján teszik ki, ahol férjhez adják egy gazdag kereskedő fiához. A “más is társalkodott vele” ciprusi passzus pedig egy 17. századi bestsellerre, A Márssal társalkodó murányi Vénuszra történő utalás is lehet, hiszen Széchy Mária igen szabados életet élt, de a murányi Vénusz ebben a kontextusban nem Zamira anyósa, hanem maga Zamira, hiszen ő az, aki férfi ruhába öltözik, s aki férjét maga választja.

Rétele eltűnése miatt (így hívják a magyarok táborában Zamirát, mivel ott férfiruhában, fiúként élt) érzett nagy fájdalmában Léta a második rész elején úgy határoz, hogy hazavezeti zászlóalját Pannóniába, s ezzel kezdetét veszi három évig tartó bolyongása. Ez a fejezet kizárólag Léta utazásait írja le, magyar földről ugyanis útra kel és messze földeket látogat sorba: Pekkhin városától Delfusig, megjárja Formósa szigetét, Kairót, Indiát. 

A harmadik szakaszban Léta megérkezik Delfos (Delphoi) városába, és találkozik Apolló istenséggel, akihez az előző fejezetben Damáses pogány isten küldi, hogy Zamira nyomára akadhasson. De csalódnia kell, mert Pithia papnő azt mondja:

“Hogy’ már az illyenre néki nintsen gondgya.

Mivel Bethlemben született egy Gyermek,

A’ ki a’ világnak váltságáért remeg

A’ Fő-Szűznek fel-jött akkor Tsillagzata,

Az ólta e’ Bálvány mélyen el-halgata”

A naiv világmagyarázat után tehát a szereplőt Szibillához utasítja jóslatért, s Léta hazatérve arról értesül szolgájától, hogy Zamira is épp Szibillától tudakozódik Léta felől, mert immár gazdag özvegyként megteheti, ugyanis “vólt férjét a’ tengernek habja (...) Az öszve-kelésnek ideje tájában , El-meríté éppen öröme-napjában”.
 Zamira időközben elhagyta Ciprus szigetét, mivel “El-ment Annyóssától; A’ ki ott nem fére”.
 Másnap Szibilla barlangjában Léta egy tükörben kiolvashatja a magyarság jövőjét: látja Álmos fiát, aki meghódítja Pannóniát, s látja a föld felosztását is:

“Arpád Fejérvárnál; úgy Bors Miskoltz körül,

Szabolts pedig dinnyés Nyírségének örül;

Biharhoz nem messze a’ te széked lészen,

Hogy ha el-haladhatsz a’ tenger szélvészen;

Tehetem Erdélynek bírtokára lépe;

Világosnál híres lesz Etelka képe,

Und Hadnagyé lészen az Ungvár környéke,

Múnkátson lesz első Bajvivások széke. (...)

Én hoszszas időket kevés szóval mérek,

Midön már el-múlnak az első Vezérek;

Azon sok Királyság Istvánon kezdődik,

Árpád vérségből férfi tétetődik”

A jóslat természetesen legitim módon csupa jót említve számon tartja az Habsburg öröklést is, miután azt a két nagy tűzvészt megjövendöli, melyek elpusztítják a királyságot (a szomorú emlékű tatárjárás és Mohács). A jóslat legfontosabb szakasza csakúgy, mint Ráday esetében a tudományok felé tereli Létát:

“Ha tsak a’ Császárhoz nem lésztek ti hivek,

Akkor el-töretnek a’ rátok lött ivek;

Jobb lesz, a’ Magyarság a’ Tudományt üzze,

Hogy úgy a’ Muzsáknak Borostyánát füzze,

Hagyott vagyoniban follyon szép Élete, 

Mellyből sok fő Rendet a’ had ki-vettete. (...)

Tollnak engedgy fegyver, toll a’ gyözedelem,

A’ harátsló kardot magam sem tisztelem.

Türö kereskedés, szabados Mesterség,

Ezek által jön-bé a’ jó pénz, emberség”

Vagy: “Úgy Tanúlás által a’ Magyar Erköltse

Olly szép hogy a’ mellyel a’ Világot töltse”

A keresztény hagyomány is megjelenik a szövegben:

“Edgyik Gyula, a’ Szent István vérség fele;

A másik: hogy Kupa egy föt nem ismére,

Azért kinok közt lett klázzadása bére;

Úgy a’ gonsoz Vidnak rút intselkedése,

Bóldog László alá sokszor padmajt vése:

(László téged hirdet, az én hazám Várad

És ditsér, a’ Körös a’még ki-nem-szárad!)”

Miután a magyarok történelme levonul Léta előtt, az arisztokrácia és az értelmiség neveire egyenként kitérve egész a jelenkorig (még Gvadányit is megemlíti), Léta saját boldog jövőjébe is betekintést nyer, majd a szivárvány szó etimológiájára reflektálva felszívja őt Szibilla kútjának vizével a szivárvány a menyországba, a forgó szélben bűbájosokkal találkozott, hogy megkérdezze az égben a csillagokat a jövőről. 

A jóslat reflektál arra a keresztény civilizációval összefüggő problémára, melyet a kezdetekben érintettünk:

“Meg-fogják tzáfolni sok Magyar Böltseink, 

Hogy méltóságosok vóltak Erköltseink;

Még a’ kezdetekor - is Szabad Ember leve,

Fogytig az is lészen a’ Magyarok Neve.”

De Léta maga is keresztény mondákra gondol -nem túl következetesen (ismeri például a Jónás történetet).

A Göncöl jóslata után Léta elmerül Szibilla kútjában, majd útrakel Kréta szigetére. A tengeren kalóztámadás éri és Alexandriában eladják rabszolgának, ahol kalmár görög ember rabszolgájaként cethal vadászattal múlatják az időt. Felszabadulása után indul a Gnósus polgárai által rendezett Olimpiás játékokon, melyeken győzelmével elnyeri Zamira kezét, s ez is jó alkalom arra Peretsényinek, hogy megállapítsa, “Külföldön leg-inkább a virtusok nyernek!”
 

A negyedik szakasz Zamira viszontagságainak elbeszélése, aki férje halála miatt ismét fogságba került, apósa tömlöcbe vettette, anyja pedig áruba akarta bocsátani erkölcseit, de ő hősiesen kitartott, míg nem aztán a játékok trófeája nem lett. Krétát elhagyván hosszas útra kelve hazaindultak Pannóniába. India szigetei között csatába kerültek, s ekkor Léta hű szolgája elesett a harcban (akit ismét egy latin jókívánságra (sit tibi terra levis) visszavezethető imádsággal (“Tsontyainak könnyű légyen ezen gyep-bólt”)
 temettek el). A fejezet Léta és Zamira pannóniai jegyváltásával és Csaba halálhírével ér végét.

Az ötödik szakaszban roppant heroikus módon Csaba halálának hírére Ázsia minden részéről megindulnak a magyarok Pannónia felé, egyesülnek, vérszövetséget kötnek és megválasztják vezérüknek Álmost, az elgondolás nagyon költői, és épp ezért nem minden szempontból helytálló:

“Tégedet vezérnek ezentúl ismérünk,

Te tölled fog lenni hivségünkért bérünk,

Valamerre viszel, követtyük nyomdokod,

Nagy, és tiszteletes lész a’ te homlokod,

Hogy ha Márs, Herkules Istenünket kéred,

Hogy hoszszas időre tenyésztessék véred;

Tehét azok közzül mindég föt választunk”

Peretsényi a szöveg több pontján is ragaszkodik ahhoz az (Anonymustól eredeztethető) elképzeléshez, hogy a magyarok a nyugati mintához hasonlóan vérségi alapon választották fejedelmeiket, királyaikat (ezt ismereteim szerint ma is így tanítják az általános iskolákban), holott a magyar királyság a 17. század második feléig választó királyság volt (vagyis Somogyország törzsfője (Koppány, Peretsényinél Kupa) a mos (szokásjog) alapján in iure indul István ellen). Arról is kevés szó esik, hogy épp ennek a kérdésnek a tisztázatlansága okán a magyar középkort az Árpád-házi királyok között általános testvérviszályok, véres trónharcok és nem egyszer háborúk színesítik.

Az istenek szerepe ebben a honfoglalásképben azért is kap kitüntetett helyet, mert Peretsényi nézete szerint az egyik nyugati vádpont épp az lenne, hogy a magyarok istenek nélkül érkeztek Európába. Heves igyekezete aztán nem túl elegáns következtetések után arra vezeti, hogy a magyarok istenei között például Marsot, vagy Herculest tartsa számon. Léta útrakelésekor Zamira azonban már a “Magyarok istenéhez” imádkozik.

Árpád alakja is ebben a kontextusban nyeri el azt a formát, melyet aztán megőriznek a századok:

“De Árpád’ Fiában lévén Attya heve,

Kiböl tündökölvén jó Erkölts tetézve;

Arpádot kiáltván a’ Nép’ akarattya

Fö-Vezérnek, egy nagy Paisra áltattya”

A korábbiakban már ismertetett vérszövetség (“véred a véremből”) és Árpád pajzsra emelése is lehetne török műveltségi hatás, hiszen ezek olyan elemek, melyek az altaji népeknél is megtalálhatók, de valószínűsíthető, hogy eurázsiai örökség.
 Peretsényi a választás aktusát hangsúlyozza a szövegben és Árpád jó erkölcsét, mely alapján méltó a magyarság vezetésére. A honfoglalás után Léta és Zamira lakodalma is lezajlik Nagylétán, mely két hétig tartó alkalomra Léta ezer ökröt és száz baromfit levágat, Zamira pedig harminc főzni tudó asszonnyal bélest, rétest, csöregét és kürtöskalácsot készít, de hogy Peretsényi biztosra menjen, a lakodalomban még a töltött káposzta is előkerül a húsz hordó bor kísérője mellett.

3.2.2.2. Az erkölcs

“De óh jaj! közinkbe oly erkölcsök csúsztak, Kiket a magyarok más nemzettől húztak.”

 (Etédi Sós Márton: Magyar gyász, 1792)
Peretsényi munkáját jól körülhatárolható témák köré szervezi meg, melyek közül a leglényegesebbnek az erkölcs és az istenek kapcsolatának kérdése tűnik. 1725-ben Vico úgy fogalmazza meg, hogy “minden erény a jámborságban és a vallásban gyökerezik”, s ilyen vonatkozásban már érthető, hogy Peretsényi miért érzi annyira kínosnak azt a problémát, hogy nem tud a honfoglalás korára ismeretei alapján koherens vallást feltételezni.

A felvilágosodás szükségszerűen kudarcot valló programjának egyik leglényegesebb pontja a mítoszok (és ezzel önmaga) elpusztítása és a hasznosság elvének behozása a vallás mintájára (melynek totalitárius kiteljesedésére majd ráépül a kapitalizmus és a szocializmus). David Hume még a morál kérdését is ez alapján avatja vizsgálata tárgyává: “Az erkölcs mindenféle meghatározásában a közhasznúság körülménye mindig főhelyen tekintetbe vétetik.”
 A Tanulmány az erkölcs alapelveiről a közösség igaz érdekeinek szolgálatát, a társadalom boldogságának növelését avatja a morál alapjává, vagyis az az entitás tekinthető erkölcsösnek, amely ezeknek a kitételeknek megfelel minden vonatkozásban. Adorno és Horkheimer szerint a felvilágosodás “arra irányul, hogy a meggyengült vallás helyett intellektuális alapot találjanak a társadalomban való kitartásra, ha az érdek csődöt mond”,
 ezzel kapcsolatos a felvilágosult terror kiépítésének szükségszerűsége: a vallás erkölcsi tanításai alól felszabadított egyéneket egy más félelemmel kell megfékezni és szabályozni.
 Az “érzelmek ideológiává emelkedése” megteremt egy elítélő attitűdöt is, vagyis “az ész formalizálását”, egy radikálisan újfajta társadalmi létezést, melyben az előző korszak szokásaitól már ösztönösen iszonyodnak.

Peretsényi munkájában az erkölcs megnyilvánulásai (a szűzesség megőrzésének többszörös lereflektálása, az elhallgató istenekhez szóló reménytelen imák immanens szövegei) effektív módon nem keresztényi értelemben morálisak. A magyar honfoglalás és a Himnusz kapcsán fogalmazta meg Szálinger Balázs is, hogy “A keresztény Isten hozza át a pogány magyarságot a Kárpátokon, hogy aztán kalandozni kezdjenek. Ez a logikai bukfenc nyilvánvalóan ott van a sok kudarc mögött. (...) Úgy mondanám, hogy a történeti hűség és a vallásosság nem ritkán ütközött egymással.”
 Nem a kereszténység tanításait, hanem egy képtelen keverék mitológiát alkalmaznak, mely így nem létezik, nem is létezhetet, tehát önmaga jogosultságára kérdez rá folyamatosan, s teszi hiteltelenné. Peretsényi munkájában sikertelenül rekonstruál egy őstörténeti viselkedésformát, melyet a kortárs civilizáció már elutasít, a 18. századi közösség pedig mint hagyományt nem ápol. Mivel az előbbiek azt is jelentik, hogy Léta az epikus alkotásban nem tudja természetesen megélni azt a magatartást, amit képviselnie kellene (hiszen a magatartás, amelyhez csatlakozik már lényegében az elbeszélő költeményben sem létezik: az isteneik nem hallgatnak az imákra, a világ képtelen módon kitágul, s benne nem lehet helyet találni önmagunknak, egy nomád, pusztai lovas törzs fiának kell tengerre szállnia etc.), ezért már csak úgy tudja megvalósítani a viselkedésmódozatokat, hogy azok már csak egy talán sosem létezett attitűd megismétlését jelentik, vagyis egy az elbeszélő költemény által teremtett fiktív mitológia jön létre Léta történetéből, s ezzel megkonstruál egy világlátást, amely úgy van elbeszélve, ahogy sosem volt.

Mivel maga az erény is csak az adott kor terméke, Léta értékei nem azért lesznek értékesek, mert mindenkor azok lennének, hanem mert a felvilágosodás szerint azok: haszon kapcsolható hozzájuk. Világismeretét kamatoztathatja a honfoglalás aktusakor, erejét Zamíra megnyerésekor etc. Léta erkölcse a felvilágosodás felől értékelhető, s nem az ősmagyarok ideológiája  felől, melyről amúgy is keveset tudunk.

4. Csokonai Vitéz Mihály: Árpád, vagy a magyarok megtelepedése (1795)

“Árpád nem szégyelte locsolni a torkát,
     Mert maga meghívta innya Hubát, Horkát,
Szerencsen mindnyájan együtt ivogattak,
     Az áldomás közbe nagyot kurjantottak.” (A borital mellett)

 A magyar hősi énekek vagy az Álmosról szóló történetekből, vagy a Hétmagyar mondakörből táplálkoznak.
 

A dolgozat jelenleg készül, nincs kész.

Szabó Katalin s.k.

